387 Vir

In hoc nomine notatur moralis condicio siue morum strenuitas. Et potest vir dici a virore, a virtute, secundum illud, Dant viror, virtus, et vigor esse virum. Vnde et antiquitus tres famosi isto nomine censebantur, scilicet, Daniel in quo viror mundicie, Dan. 5[:11]: *Est vir in regno tuo, qui* *habet spiritum deorum [sanctorum in se]*.

Item, Job in quo vigor patientie, Job 34[:7]: *Quis est vir ut est Job*.

Item, Noe in quo virtus prudentie et iustitie. Ideo [Gen.] 6[:9]: *Noe vir justus atque perfectus*. Isti tres viri meruerunt liberari in terra, Ezech. 14[:14]: *Si fuerint tres viri isti in medio ejus, Noë, Daniel, et Job, ipsi justitia sua liberabunt animas suas*. Cum ergo Christus propter excellencias virtutum non habeat parem similem in celo nec in terris, Eccle. 7[:29]: *Virum* ex omnibus *unum reperi*. Infelix est qui talem dimittit, Prou. vltimo [31:23]: *Nobilis in portis vir ejus, quando sederit cum senatoribus terræ*. Sed viro isto nullus senior contempnent, nullus clemencior reuertenti, et ideo uult timeri et amari. Exemplum de Assuero et Vasthi, Esther 2[:1]. Exemplum de leone qui parcit prostratis et seuit in rebelles, Prou. 6[:34-35]: *Zelus et furor viri non parcet in die vindictæ, nec flectetur cujusquam precibus, nec suscipiet pro redemptione dona plurima*. Et sic patet /f. 121va/ quod nec clemencia naturalis, nec amor familiaris, nec oblacio peculiaris poterit istum virum sedare in tempore furoris, sed nullus isto clemencior, quo ad reuertentem exemplum de columba quibus signis rostri et alarum applaudit suo comperi reuertenti, Jer. 3[:1]: *Si dimiserit vir uxorem, et recedens ab eo duxerit alterum virum, numquid revertetur ad eam ultra*? Sequitur, *Tu autem fornicata es cum amatoribus multis*: verumtamen *revertere ad me, et ego suscipiam te*. Vide ergo quam miserum sit reginam fornicare cum ribaldo forbarramento. Ideo dixit quedam Ose. 2[:7]: *Revertar ad virum meum priorem, quia* melius *mihi erat tunc magis quam nunc*.

¶ Debet autem vir considerare periculum proprium sicut catellanus frequencius considerat debelliorem locum castri ut eum tempestiue reficiat, ne maior fiat aut ne per locum illum castrum capiatur, Tre. 3[:1]: *Ego vir videns paupertatem meam*. Ego vir non puer, qui videns se nudum non erubescit, sed vir quia 1 Cor. 13[:11] dicitur, *Quando factus sum vir, evacuavi* ea *quæ erant parvuli*. Videns paupertatem non gratias corporales. Securius enim incedit qui habet oculos ad ima quam qui ad alta. meam non tantum alienam prudens paterfamilias diligencius considerat, quid deficit in hospicio proprio quam quod deficit in alieno. Sed heu quia sepe vir non cognoscit nec considerat defectum proprium quod est valde periculosum, sicut egro quando ignorat morbum suum, et mercatori quando ignorat malum passum, Psal. [91:7]: *Vir insipiens non cognoscet, et stultus non [intelliget hæc]*.

Secundo, debet vir considerare defectum alienum sicut auis predalis.

Primo, pascit impotentis sui generis, Prou. 11[:17]: *Benefacit animæ suæ vir misericors*. Et hec quo ad egestatem corporis ut ministret alimentum, Eccli. 44[:10]: Isti *sunt viri misericordiæ*, *quorum [pietates] non defuerunt*.

Secundo, quoad opiam anime ut influat documentum, sicut corpora superiora influunt inferioribus, Act. 18[:24]: *Apollo vir eloquens, potens in scripturis*. Vir vbi notatur quod predicator debet habere vite eminenciam. Sicut enim non credit testibus criminosis nec letteris cancellatis, sic nec predicatoribus in vita dissolutis. Ideo dicitur vir a virtute.

Secundo, debet predicator habere sacre scripture notitiam. Ideo dicitur *potens in scripturis.* Sicut periculosa est nouaculam in manu barbitonsoris ydiote, sic predicacio in ore illerati, Eccli. 37[:22]: *Vir peritus erudivit multos*, sequitur [Act. 18:25]: *Fervens spiritu loquebatur*. Vbi nota quod predicator debet habere feruoris affluenciam, sicut calor ignis liquefacit metalla, feruor solis maturat sata, sic peccatorum corda frigida.

¶ Item, vir debet esse accinctus castitate, compositus honestate.

De primo, Job 38[:3]: *Accinge sicut vir lumbos [tuos]*. Sicut vir non sicut mulier pregnans, sed sicut transiens per viam lutosam stringit vestes ne sordentur lumbos, quia ibi potissime inualescit libido, Luc. 12[:35]: *Sint lumbi vestri præcincti*.[[1]](#endnote-1) Hoc est contra multos qui volunt habere res suas pulcras et castas, sed seipsos sordidos.

Secundo, debet esse compositus honestate, quod fit quando sanctitudo est in opere, mansuetudo in conuersatione, rectitudo in intenctione, Eccli. 40[:31]: *Vir disciplinatus et eruditus custodiet se*. Virga nempe excuciat puluerem de panno, lima rubiginem de ferro, talis erat Job 2[:3]: *Vir simplex, rectus, et timens Deum*. In plicis vestium solent esse pulices et pulueres, sic vicia in duplicibus et ypocritis.

1. *Præcincti* ] *add*. tuos F.128. [↑](#endnote-ref-1)